Drie kinderliggame in rivier in LimpopoVeewagters in die gebied het die kinders se liggame in die water opgemerk. (Foto: SA Polisie) Die liggame van drie skoolkinders van die Phooko-nedersetting wat verlede week spoorloos verdwyn het, is in die Mohlabetserivier, buite Groblersdal, gevind. Nonjabulo Ngomane (9) en haar boetie, Themba (8), asook ŉ buurseun, Katlego Sibande (15), is verlede Maandag by hul huise weg op pad skool toe en het glad nie weer teruggekeer nie. Die kinders se verdwyning is by die Dennilton-polisiestasie aangemeld en die polisie en inwoners van die gebied het dadelik met ŉ soektog na die kinders begin, sê brig. Motlafela Mojapelo, polisiewoordvoerder in Limpopo. Die voorlopige polisieondersoek het daarop gedui dat die kinders moontlik ontvoer is nadat iemand glo gesien het hoe hulle in ŉ wit Toyota Avanza klim. ŉ Saak van ontvoering is ook aanhangig gemaak. Veewagters by die rivier het Dinsdag die drie liggame in ŉ poel water opgemerk en die polisie ontbied. Die kinders was steeds in hul skoolklere geklee en lede van die polisie se soek-en-reddingseenheid het die liggame uit die water gehaal. Die kinders se onderskeie families het hulle reeds uitgeken. “Nadoodse ondersoeke sal die oorsaak van hul dood bepaal,” sê Mojapelo. Die polisie doen in hierdie stadium ŉ geregtelike doodsondersoek. Lt.genl. Thembi Hadebe, polisiehoof in die provinsie, het opdrag gegee dat ŉ spoedige ondersoek na die kinders se dood gedoen word.